**סילבוס "מבוא לחינוך בפרופסיות"**

**קורס 218331: 1 נקודה אקדמית סמסטר אביב תשפ"ד**

**מרצה: ד"ר דניאל מרום**

ברוכים הבאים לקורס "מבוא לחינוך בפרופסיות". בקורס משתתפת קשת רחבה של לומדים - החל מאלה שטרם נכנסו לתחום וכלה באלה שעובדים בו כאנשי סגל או כמכשירים בשטח אך בעצמם לא קבלו הכשרה שיטתית לכך. בקורס תקבלו חניכה לתחום המרתק, הייחודי והמשפיע שבו מחנכים אנשי מקצוע.

ההתהוות של איש/אשת פרופסיה היא פרי תהליך חינוכי עמוק וארוך טווח שנפתח טרם הכניסה הרשמית אל הפרופסיה וממשיך לכל אורך הקריירה. כל מי שמשתתף בהנעת התהליך הזה - בבית הספר, באקדמיה, בקליניקה, ובארגונים המספקים לימודי המשך – עוסק בתחום החינוכי הייחודי, המורכב והמשפיע הזה.

הקורס יחנוך את הלומדים לתחום של חינוך בפרופסיות תוך הבניית מסע למידה שיסייע להם לגבש את גישתם ותפיסתם לגביו. במסע זה נתמקד בנושאים וסוגיות בתשתיתו, כגון: הגדרות לפרופסיה; תהליך ההתהוות כאיש/אשת פרופסיה; קביעת מדיניות; דרכי מיון; תוכניות לימודים ופדגוגיות לחניכה פרה-קלינית, הכשרה קלינית, התמחות, השתלמות ומנהיגות; קשרי מחקר ועשייה חינוכית.

דגש יושם על הדגמה בפרופסיות הרפואה וההנדסה, והשוואות יערכו גם עם פרופסיות אחרות כולל חינוך, משפטים, פסיכותרפיה ועבודה סוציאלית. הלומדים יתבקשו לבחון את ההישתמעויות של הלמידה בסמינר לעיסוקם הנוכחי ו/או העתידי במחקר, פיתוח ו/או ביצוע החינוך בפרופסיה שלהם.

אתם מצטרפים עכשיו להרצה הראשונה של קורס החניכה הזה בטכניון, ולמרבה הפלא כנראה גם בעולם. הגם שחינוך בפרופסיות נקבע כתחום מחקר מוכר ב-American Educational Research Association, אין בית ספר לחינוך שמציע מבוא כללי כזה, לא בתי ספר אקדמיים לפרופסיות השונות, וגם לא ארגונים בתעשייה, בממשלה או בשוק הפרטי. כתוצאה, העוסקים בתחום הלכה למעשה לא מקבלים חניכה חינוכית כללית לעשייתם.

נתון זה כבר מלמד רבות על התחום. היחס אליו הוא כמובן מאליו. הוא פועל על חניכה ממוקדת בפרופסייה אחת ואינרציה ללא ראייה והכוונה מתכללת. יש בו נקודות עיוורות רבות, ובעלי עניין רבים אינם מיודעים או מושקעים די כדי לקבוע מדיניות ההולמת את חשיבות התחום.

**פרטים חשובים**:

הלמידה בקורס תואמת לאופי הלא-מובנה של התחום ומבקשת להדגים תהליכי ודרכי חינוך רלבנטיים לו. דרושים לו מעורבות, פתיחות ויצירתיות תוך שמירה על חשיבה וביקורתיות. אם הינך מצפה לחניכת "פס ייצור" תעשייתי המבוססת על וודאות "מבוססת מחקר", הקורס לא מתאים לך.

הלמידה בקורס מתבססת על חמש פגישות פנים אל פנים ועל מה שקורה ביניהן. כל משתתף גם ייפגש איתי פעמיים בזום במשך הקורס. המפגשים פנים אל פנים יתקיימו בימי ג' בין 19:00-15:30 (עם הפסקה באמצע) בפקולטה לחינוך למדע ולטכנולוגיה בטכניון במועדים הבאים: 28/5, 18/6, 9/7, 30/7, ו-20/8. פגישות האישיות עם כל משתתף יתקיימו לאחר הפגישה השלישית ולאחר הפגישה החמישית לקראת הגשת העבודה המסכמת.

בפגישות פנים אל פנים נשלב בין ארבע צורות של למידה: הרצאה, דיון/מפגש בין-מקצועי, עיון בקטעי ספרות מקצועית, והתנסות מעשית. בין הפגישות תתבקשו לכתוב ולהגיש יומנים רפלקטיביים (כלי חשוב בחינוך בפרופסיות) – חלקם פתוחים וחלקם מובנים. הלמידה בפגישות מיועדת לעורר את החשיבה והקריאה שלכם בין הפגישות ואת המסקנות שלכם אתם מתבקשים לסכם במסגרת היומנים המוגשים.

בסוף הקורס תדרשו להגיש עבודה מסכמת הבנויה על היומנים הרפלקטיביים אך משלבת את המסקנות שלהם באופן שיטתי ולכיד. בעבודה זו, תציגו את התפיסה הראשונית שהתגבשה אצלכם במשך הקורס על אודות התפקיד של הפרופסיות בעולם ועל האופן שבו צריך להכשיר את אנשי מקצוע בהתאם – הן ברמה הכללית והן בקשר לפרופסיה אחת שאתם עוסקים או תרצו לעסוק בה. תתבקשו להדגים זאת בהצעת יוזמה חינוכית אחת בהלימה עם תפיסתכם.

**מבנה והרכב הציון**: הציון שלכם בקורס יתבסס על שלשה מרכיבים:

השתתפות פעילה במפגשים: חובה להשתתף בארבע מתוך חמש הפגישות (ולהשלים עצמאית את הנלמד בזו שהחמצתם) (20%)

יומנים רפלקטיביים: על בסיס הלמידה במפגשים והחשיבה וקריאה בעקבותיהם (50%)

עבודה מסכמת: המגבשת ומיישמת את המסכנות ביומנים הרפלקטיביים (30%)

**מוקדי הלימוד בחמש הפגישות פנים אל פנים**:

מפגש ראשון (28/5) הכרות מובנית; הרצאה, לימוד טקסטים ודיון בנושא: "**מהי פרופסייה?**"; טיפים ליומן הרפלקטיבי.

מפגש שני (18/6): עיבוד משלב; הרצאה, לימוד טקסטים ודיון בנושא "**להתהוות ולהיות איש/אשת פרופסייה**"; לימוד מודרך בנושא "**מהו חינוך בפרופסיה**?" בהתייחס למקרה של חינוך הנדסי ורפואי בטכניון; טיפים ליומן הרפלקטיבי.

מפגש שלשי (9/7): עיבוד משלב; דיון מודרך בנושא "**בין חינוך לחינוך בפרופסיה**"; הרצאה בנושא "**לראות ולתכנן חינוך**"; משימה מובנית ליומן רפלקטיבי.

מפגש רביעי (30/7) עיבוד משלב; הרצאה, היכרות ודיון בנושא "**הכשרת סגל חינוך בפרופסיה**" הדוגמא של JAPANESE LESSON STUDY בהוראה; טיפים ליומן הרפלקטיבי.

מפגש חמישי (20/8): פגישה עם חוקרת עם חוקרת ודיון בנושא "**סוגיית הנתק בין מחקר ועשייה**"; הרצאה בנושא "**מדיניות והעדר מדיניות בחינוך בפרופסיות**"; עיבוד מסכם.

תאריך הגשת עבודה מסכמת: 20/9.

הרשמה עבור סטודנטים וחברי סגל בטכניון בדרכים הרגילות.

הרשמה עבור לומדים חיצוניים דרך "לימודי צבירה" של הטכניון בקישור: <https://cont-edu.technion.ac.il/programs/%D7%9C%D7%99%D7%9E%D7%95%D7%93%D7%99-%D7%A6%D7%91%D7%99%D7%A8%D7%94/>

אתם מוזמנים לפנות אלי בכל שאלה או בקשה במייל: daniel.marom@technion.ac.il. שעות קבלה בתיאום מראש.